РЕШЕНИЕ НА КОМИСИЯТА
от 23 януари 2009 година
за изменение на Регламент (ЕО) № 725/2004 на Европейския парламент и на Съвета по отношение на схемата за уникален идентификационен номер на ММО за дружества и регистрирани собственици
(нотифицирано под номер C(2009) 148)
(текст от значение за ЕИП)
(2009/83/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 725/2004 на Европейския парламент и на Съвета от 31 март 2004 г. относно подобряване на сигурността на корабите и на пристанищните съоръжения (1), и по-специално член 10, параграфи 1 и 2 от него,
като има предвид, че:
(1)
С Регламент (ЕО) № 725/2004 бяха приети подходящи мерки в областта на морската транспортна политика, установяващи общи стандарти за тълкуване, прилагане и мониторинг в рамките на Общността на измененията на Международната конвенция за безопасност на човешкия живот на море от 1974 г. (Конвенцията SOLAS) и на Международния кодекс за сигурност на корабите и пристанищните съоръжения (кодекса ISPS), приети на дипломатическата конференция на Международната морска организация (ММО) на 12 декември 2002 г.
(2)
Изискванията, формиращи част A от кодекса ISPS, които станаха задължителни съгласно глава XI-2 от приложението към Конвенцията SOLAS, бяха включени в Регламент (ЕО) № 725/2004 като приложение II.
(3)
На 20 май 2005 г. ММО прие Резолюция MSC 196(80) за изменение на кодекса ISPS относно задължителните изисквания по отношение на разпоредбите в глава XI-2 от приложението към конвенцията SOLAS, които формират част А от горепосочения кодекс. Поради това актуализираната версия на приложимите международни инструменти, посочени в член 2 от Регламент (ЕО) № 725/2004, следва да включва измененията на кодекса ISPS.
(4)
Измененията на кодекса ISPS са приети от Международната морска организация като мярка за увеличаване на морската безопасност и сигурност и закрилата на околната среда и за улесняване на предотвратяването на измамите в морето. Процедурата за проверка на съответствието, установена в член 10, параграф 5 от Регламент (ЕО) № 725/2004, не следва да се прилага към кораби, осигуряващи вътрешни за държавата услуги, и към обслужващите ги пристанищни съоръжения предвид на това, че измененията на кодекса ISPS, внесени с Резолюция MSC 196(80), представляват техническа актуализация на разпоредбите на кодекса ISPS.
(5)
Горепосочената процедура за проверка на съответствието не следва да се прилага също и към международния морски превоз, тъй като въз основа на оценката, извършена от Комисията, не съществува опасност такова изменение да понижи стандарта за морска сигурност или да е несъвместимо със законодателството на Общността. Освен това нито една държава-членка не е поискала от Комисията да започне тази процедура и не е изразила несъгласие с включването на измененията на разпоредбите в част А от кодекса ISPS в съответните правни инструменти на Общността, що се отнася до международния морски трафик.
(6)
Съответните държави-членки гласуваха единодушно/с квалифицирано мнозинство (2) в полза на включването на техническата актуализация на разпоредбите на кодекса ISPS по отношение на корабите по смисъла на член 3, параграф 2 от Регламент (ЕО) № 725/2004 и техните дружества в приложение II към Регламент (ЕО) № 725/2004.
(7)
Следователно приложение II към Регламент (ЕО) № 725/2004 следва да бъде съответно изменено.
(8)
Мерките, предвидени в настоящото решение, са в съответствие със становището на комитета, създаден съгласно член 11, параграф 1 от Регламент (ЕО) № 725/2004,
ПРИЕ НАСТОЯЩОТО РЕШЕНИЕ:
Член 1
Приложение II към Регламент (ЕО) № 725/2004 се изменя, както е определено в приложението към настоящото решение.
Член 2
Относно международния морски превоз съгласно член 3, параграф 1 от Регламент (ЕО) № 725/2004 държавите-членки прилагат в пълна степен от 1 януари 2009 г. измененията на разпоредбите в допълнения 1 и 2 към част А от приложението към кодекса ISPS, приети на 20 май 2005 г. с Резолюция MSC 196(80) на ММО.
Член 3
Относно националния морски превоз, определен в член 3, параграф 2 от Регламент (ЕО) № 725/2004, държавите-членки прилагат в пълна степен от 1 януари 2009 г. измененията на разпоредбите в допълнения 1 и 2 към част А от кодекса ISPS, приети на 20 май 2005 г. с Резолюция MSC 196(80) на ММО.
Член 4
Адресати на настоящото решение са държавите-членки.
Съставено в Брюксел на 23 януари 2009 година.